b'\n_START_ARTICLE_\nNavadni oleander\n_START_SECTION_\nRaz\xc5\xa1irjenost\n_START_PARAGRAPH_\nOleander izvorno raste v Maroku in na Portugalski, potem dalje \xc4\x8dez mediteranski predel ter tudi v ju\xc5\xbeni Aziji do Yunnana in v ju\xc5\xbenih delih Kitajske. Tipi\xc4\x8dno se pojavlja v bli\xc5\xbeini suhih poto\xc4\x8dnih strug.\n_START_SECTION_\nOpis rastline\n_START_PARAGRAPH_\nZraste od 2-6 metrov visoko, s pokon\xc4\x8dnimi, razprostirajo\xc4\x8dimi vejami. Listi so v parih ali pa so po trije razporejeni spiralasto. So usnjati, relativno debeli, dol\xc5\xbeine 5\xe2\x80\x9321\xc2\xa0cm, \xc5\xa1irine 1-3,5\xc2\xa0cm, ozko-suli\xc4\x8dasti, celorobi ter temno zelene barve. Cvetovi rastejo v skupkih na koncu vsake veje; so bele, roza, rde\xc4\x8de ali rumene barve, premera 2,5\xe2\x80\x935\xc2\xa0cm, imajo po 5 ven\xc4\x8dnih listov, na notranji strani ven\xc4\x8dnih listov pa imajo priven\xc4\x8dek. Pogosto, vendar ne vedno, oddajajo sladek vonj. Plod je v obliki ozke glavice, dol\xc5\xbeine 5\xe2\x80\x9323\xc2\xa0cm, ko je zrel, se odpre in sprosti \xc5\xa1tevilna semena.\n_START_SECTION_\nGojenje in uporaba\n_START_PARAGRAPH_\nOleander dobro raste v toplem subtropskem obmo\xc4\x8dju, kjer se \xc5\xa1iroko uporablja kot okrasna rastlina v pokrajinah, parkih in vzdol\xc5\xbe cest. Je odporen na su\xc5\xa1o in ob\xc4\x8dasno prenese tudi temperature, ki padejo do -10\xc2\xa0\xc2\xb0C. Zaradi enostavnega gojenja, se pogosto sadi ob avtocestah v Kaliforniji in v ostalih kontinentalnih dr\xc5\xbeavah Amerike z milimi zimami. Je odporen na srnjad, tolerira slabo prst in su\xc5\xa1o. Oleander se lahko goji tudi v hladnej\xc5\xa1em podnebju v rastlinjakih, zimskih vrtovih ali pa kot sobno rastlino, ki se lahko \xc4\x8dez poletje hrani zunaj. Gojijo ga zaradi lepih cvetov, ki so vpadljivega videza in di\xc5\xa1e\xc4\x8di. Vzgojili so \xc5\xbee preko 400 razli\xc4\x8dnih barvnih cvetov, ki jih v naravi ni mo\xc4\x8d najti. Cvetovi so tako rde\xc4\x8de, vijoli\xc4\x8dne, oran\xc5\xbene, najpogostej\xc5\xa1e pa bele in v razli\xc4\x8dnih odtenkih roza barve. Mnogo vzgojenih vrst oleandra ima dvojne cvetove. Mlade rastline najbolj\xc5\xa1e rastejo na prostornem obmo\xc4\x8dju, kjer jim ni treba tekmovati z drugimi rastlinami za hranila. V Indiji je nekaj obi\xc4\x8dajnega videti otroke, ki trgajo cvetove oleandra in nato iz kon\xc4\x8dnega dela cvetnega venca/peclja posesajo nektar.\n_START_SECTION_\nToksi\xc4\x8dnost\n_START_PARAGRAPH_\nOleander je ena najbolj strupenih rastlin na svetu, ki vsebuje \xc5\xa1tevilne toksi\xc4\x8dne substance, od katerih so mnoge smrtne za ljudi, zlasti za otroke. Kljub temu dejstvu ga \xc5\xa1e vedno ob\xc4\x8dasno vidimo rasti v \xc5\xa1olskem obmo\xc4\x8dju. Toksi\xc4\x8dnost oleandra je zelo visoka, v nekaterih primerih je imel \xc5\xbee ob zau\xc5\xbeitju majhnih koli\xc4\x8din smrtne ali skoraj smrtne u\xc4\x8dinke. Najbolj pomembna toksina, ki ju vsebuje, sta oleandrin in neriozid, kardiotoni\xc4\x8dna glikozida. Prisotna sta v vseh delih rastline, v najve\xc4\x8djih koncentracijah pa se nahajata v rastlinskem soku. Rastlinski sok lahko blokira receptorje na ko\xc5\xbei in na ta na\xc4\x8din povzro\xc4\x8di otrplost. Sklepa se, da oleander vsebuje \xc5\xa1e mnoge druge, za zdaj neznane in \xc5\xa1e neraziskane substance, ki bi tudi lahko imele nevarne u\xc4\x8dinke. Skorja oleandra vsebuje rosagenin, ki zna\xc4\x8dilno povzro\xc4\x8da strihninu podoben u\xc4\x8dinek. Celotna rastlina, vklju\xc4\x8dno z rastlinskim sokom, je toksi\xc4\x8dna in lahko povzro\xc4\x8da ne\xc5\xbeelene u\xc4\x8dinke. Znano je, da oleander ohrani svoje toksi\xc4\x8dne lastnosti tudi potem, ko se \xc5\xbee posu\xc5\xa1i. Pri \xc4\x8dloveku se pojavijo ne\xc5\xbeeleni u\xc4\x8dinki ob zau\xc5\xbeitju 10-20 listov oz. ob zau\xc5\xbeitju za dlan polne listov. V primeru otroka pa je \xc5\xbee en sam list smrtni odmerek. V Ameriki je Center za zastrupitve, ki bele\xc5\xbei primere izpostavljenosti toksi\xc4\x8dnim spojinam (Toxic Exposure Surveillance System oz. TESS), v letu 2002 zabele\xc5\xbeil, da je bilo 847 ljudi izpostavljenih toksi\xc4\x8dnim spojinam oleandra. V ju\xc5\xbeni Indiji je veliko samomorilskih primerov, do katerih je pri\xc5\xa1lo z zau\xc5\xbeitjem zdrobljenih semen oleandra. Razli\xc4\x8dni odmerki oleandra imajo ne\xc5\xbeeleni vpliv na \xc5\xbeivali, vendar je za mnoge \xc5\xbeivali smrtna doza \xc5\xbee 0,23\xc2\xa0mg na funt (cca 454 g) telesne te\xc5\xbee. Ve\xc4\x8dina \xc5\xbeivali po zau\xc5\xbeitju oleandra ka\xc5\xbee znake ne\xc5\xbeelenih u\xc4\x8dinkov ali pa pogine.\n_START_SECTION_\nZnaki zastrupitve\n_START_PARAGRAPH_\nZau\xc5\xbeitje oleandra ima vpliv tako na prebavni trakt kot tudi na krvo\xc5\xbeilni sistem. Vplivi na prebavni trakt se ka\xc5\xbeejo kot slabost, bruhanje, pove\xc4\x8dano izlo\xc4\x8danje sline, bole\xc4\x8dine v trebuhu, diareja, ki lahko ali pa tudi ne vsebuje krvi, ter kolika (zlasti pri konjih). Pri krvo\xc5\xbeilnem sistemu se pojavi nepravilen sr\xc4\x8dni ritem; v\xc4\x8dasih pride na za\xc4\x8detku do pospe\xc5\xa1enega bitja srca, ki se potem s\xc4\x8dasoma upo\xc4\x8dasni pod normalno frekvenco srca. Mo\xc5\xbeno je, da srce napa\xc4\x8dno utripa brez kakr\xc5\xa1negakoli specifi\xc4\x8dnega ritma srca. Udi lahko postanejo bledi in hladni zaradi slabe ali nepravilne prekrvavitve. Ob zastrupitvi z oleandrom pride prav tako do vpliva na osrednje \xc5\xbeiv\xc4\x8devje, kar se ka\xc5\xbee kot zaspanost, tresavica oz. tresenje mi\xc5\xa1ic, epilepti\xc4\x8dni napad, izguba zavesti in celo tudi kot koma, ki potencialno vodi v smrt. Rastlinski sok oleandra povzro\xc4\x8da vnetja na ko\xc5\xbei, huda vnetja o\xc4\x8di in alergijske reakcije, ki se ka\xc5\xbeejo kot dermatitis.\n_START_SECTION_\nZahtevana zdravni\xc5\xa1ka pomo\xc4\x8d\n_START_PARAGRAPH_\nZastrupitve z oleandrom in njegovi ne\xc5\xbeeleni u\xc4\x8dinki so hitro prepoznavni. Ob sumu na zastrupitev \xc4\x8dloveka ali \xc5\xbeivali z oleandrom je nujna takoj\xc5\xa1na zdravni\xc5\xa1ka oskrba. Inducirano bruhanje in praznjenje \xc5\xbeelodca sta dva postopka, ki zmanj\xc5\xa1ata absorpcijo toksi\xc4\x8dnih substanc. Poleg tega lahko apliciramo aktivno oglje, ki nase absorbira \xc5\xa1e preostale toksine. Nadaljnja medicinska oskrba je odvisna od tega do kako hude zastrupitve je pri\xc5\xa1lo in od vidnih simptomov._NEWLINE_V primeru, da inducirano bruhanje ni imelo nobenega ali le minimalen u\xc4\x8dinek, je najbolj\xc5\xa1i na\xc4\x8din za zdravljenje zastrupitve z oleandrom aplikacija zdravila z generi\xc4\x8dnim imenom Digoxine Immune Fab (zdravilo se v osnovi uporablja pri predoziranju z digoksinom ali digitoksinom). Vendar ima to zdravilo veliko stranskih u\xc4\x8dinkov, zato se uporablja le kadar je \xc5\xbeivljenje zastrupljenega ogro\xc5\xbeeno._NEWLINE_Su\xc5\xa1enje rastline ne izlo\xc4\x8di njenih toksinov. Oleander je nevaren za \xc5\xbeivali kot so ovce, konji, \xc5\xbeivina in vse ostale \xc5\xbeivali, ki se pasejo. Za odraslega konja je letalna doza 100 g. Mladi poganjki rastline so posebej nevarni za konje, ker so sladkega okusa. V juliju 2009 so bili v ju\xc5\xbeni Kaliforniji konji namerno zastrupljeni prav z listi oleandra. Simptomi zastrupljenega konja sta huda diareja in nenormalen sr\xc4\x8dni utrip. V oleandru je \xc5\xa1irok spekter toksinov in sekundarnih metabolitov, zaradi \xc4\x8desar je treba ravnati z rastlino pazljivo. Veliko oleandru sorodnih rastlin, kot je na primer pu\xc5\xa1\xc4\x8davska ro\xc5\xbea (Adenium obesum) v vzhodni Afriki, ima podobne liste, cvetove in so ekvivalentno toksi\xc4\x8dne.\n_START_SECTION_\nOleandrovo olje\n_START_PARAGRAPH_\nOleandri, iz neznanih razlogov, ko zbolijo, lahko proizvajajo olje v steblu in v plitvih koreninah. Koli\xc4\x8dina olja, ki ga proizvede, se spreminja v odvisnosti od velikosti grma. Z napredovanjem bolezni obstaja mo\xc5\xbenost, da olje nasiti prst v svoji okolici. To je pravzaprav tudi mo\xc5\xbena razlaga za ime rastline, saj \xe2\x80\x9dOlea\xe2\x80\x9d v latin\xc5\xa1\xc4\x8dini pomeni olje. Olje je svetlo-rjave barve in ima \xc5\xbearek vonj. Toksi\xc4\x8dnost samega olja je nepoznana.\n_START_SECTION_\nGostiteljska rastlina za li\xc4\x8dinke\n_START_PARAGRAPH_\nNa nekatere nevreten\xc4\x8darje oleandrovi toksini nimajo vpliva in se lahko prehranjujejo z rastlino. Gosenice ve\xc5\xa1\xc4\x8de Syntomeida epilais se specifi\xc4\x8dno prehranjujejo z oleandrom tako da pojedo le sredico, ki je v listnih \xc5\xbeilah in se izogibajo listnemu tkivu. Li\xc4\x8dinke ve\xc5\xa1\xc4\x8de Syntomeida epilais in metulja Euploea core se prav tako prehranjujejo z rastlino. Li\xc4\x8dinke metulja Euploea core so sposobne ohraniti ali pa spremeniti toksine tako, da so le ti neprijetni za potencialne plenilce (ptice), na ostale nevreten\xc4\x8darje kot so pajki in ose pa toksini nimajo vpliva.\n_START_SECTION_\nPotencialna uporaba v medicini\n_START_PARAGRAPH_\nPlinij starej\xc5\xa1i je bil Rimljan, ki je napisal knjigo Naravoslovje (Naturalis historia), v kateri trdi, da je oleander, kljub svoji toksi\xc4\x8dnosti, u\xc4\x8dinkovit protistrup v primeru pikov ka\xc4\x8d, \xc4\x8de se vzame v kombinaciji z vinom in rutico (spada v dru\xc5\xbeino ruti\xc4\x8devk)._NEWLINE_Biotehnolo\xc5\xa1ko podjetje v Teksasu preizku\xc5\xa1a oleander kot potencialno zdravilo za ko\xc5\xbenega raka in kot protivirusno u\xc4\x8dinkovino. Kljub temu, da primanjkuje dokazov o u\xc4\x8dinkovitosti oleandra kot zdravila,, pa se vseeno na nekaterih internetnih straneh promovira njegovo uporabo (za zdravljenje razli\xc4\x8dnih rakavih obolenj), na kar bi morali biti ljudje pozorni.'